IVL อาการน่าห่วง..!?
ก่อนหน้านี้บริษัท อินโดรามา เวนเจอร์ส จำกัด (มหาชน) หรือ IVL ถือเป็นหุ้นดาวเด่นในกลุ่มปิโตรเคมี..!
17 ก.ย. 2562

สำนักข่าวรัชดา
ก่อนหน้านี้บริษัท อินโดรามา เวนเจอร์ส จำกัด (มหาชน) หรือ IVL ถือเป็นหุ้นดาวเด่นในกลุ่มปิโตรเคมี..!
เนื่องจากหลายปีก่อนเติบโตต่อเนื่อง ขณะเดียวกันก็ขยายการลงทุนค่อนข้างมาก ด้วยการไปซื้อกิจการทั่วโลก
(ว่ากันว่า “มักได้ของดี…ราคาถูก”..!? แต่ที่น่าสงสัย “ถ้าธุรกิจดีจริง…ทำไมเจ้าของเดิมถึงขายออกนะ”..!?)
ทำให้ถูกหมายมั่นปั้นมือว่า จะเป็นบริษัทปิโตรเคมีขั้นปลายที่เติบโตดี
แต่เห็นได้ชัด ปีนี้ IVL เริ่มเติบโตน้อยลง…
สาเหตุหลักมาจากปริมาณความต้องการใช้ PET รวมถึงเส้นใยโพลีเอสเตอร์ เริ่มลดลง
ส่วนหนึ่งเป็นเพราะเทรนด์โลกหันมาใส่ใจเรื่องสิ่งแวดล้อมมากขึ้น !!
บวกกับภาวะเศรษฐกิจโลกที่ชะลอตัวจากปัญหาสงครามการค้า ทำให้ดีมานด์ตึงตัว
ขณะเดียวกันกิจการที่ไปซื้อมาจากทั่วโลกช่วง 2-3 ปีที่ผ่าน ยังไม่เห็นมูลค่าเพิ่มที่ชัดเจน
ทำให้นักลงทุนขาดความเชื่อมั่นว่า  IVL จะโตต่อเนื่องหรือไม่ ??
เห็นได้ชัดจากงบไตรมาส 2/62 ที่กำไรสุทธิเหลือแค่ 2,267 ล้านบาท ลดลง 72% จากช่วงเดียวกันของปีก่อนที่มีกำไรสุทธิ 8,243 ล้านบาท
ส่งผลให้งบงวด 6 เดือนแรก ปี 2562 มีกำไรสุทธิ 5,975 ล้านบาท ลดลงจากช่วงเดียวกันของปีก่อนที่มีกำไรสุทธิ 14,057 ล้านบาท
มิหนำซ้ำนักวิเคราะห์หลายสำนักฟันธงตรงกันอีกว่า  IVL ปีนี้ยังไม่ฟื้น..!
เนื่องจาก 1) กำลังซื้อในตลาดหายไป จากเศรษฐกิจโลกที่ชะลอตัว
และ 2) ล่าสุดจากกรณีโรงกลั่นน้ำมันของประเทศซาอุดีอาระเบียถูกถล่ม ทำให้กำลังการผลิตหายไป 5.7 ล้านบาร์เรลต่อวัน คิดเป็น 5% ของกำลังการผลิตโลก ส่งผลให้ราคาน้ำมันปรับตัวสูงขึ้น
ทำให้ IVL ซึ่งเป็นปิโตรเคมีปลายน้ำต้องเจอภาระต้นทุนที่สูงขึ้นตามไปด้วย…
ดูสถานการณ์แล้วน่าห่วงจริง ๆ
สะท้อนผ่านราคาหุ้นช่วง 3 เดือนที่ผ่านมา ปรับลดลงแล้ว 28.35% 
ขณะที่วันจันทร์ที่ผ่านมา นักลงทุนพากันเทขายหุ้น IVL แบบไม่ยั้งมือ…ราคาเลยร่วงแรงแบบไม่มีเบรก
โดยปิดตลาดที่ระดับ 34.25 บาท ลดลง 2.75 บาท หรือปรับลดลง 7.43% ด้วยมูลค่าการซื้อขาย 1,345 ล้านบาท
ก่อนที่วานนี้ราคาจะดีดกลับมาปิดตลาดที่ระดับ 34.50 บาท เพิ่มขึ้น 0.25 บาท หรือปรับเพิ่มขึ้น 0.73% ด้วยมูลค่าการซื้อขาย 672 ล้านบาท
ก็ต้องลุ้นกันว่า ท่ามกลางปัจจัยลบรุมเร้า “อาลก โลเฮีย” ประธานเจ้าหน้าที่บริหาร IVL จะแก้เกมธุรกิจยังไง ??
เพราะหากปล่อยให้สถานการณ์ย่ำแย่เช่นนี้
นอกจากผลงานปีนี้จะดูไม่ดี…ไม่เป็นที่สบอารมณ์ของผู้ถือหุ้นแล้ว ราคาหุ้น IVL อาจดิ่งเหว…กู่ไม่กลับอีกด้วย
จากที่เคยครองตำแหน่งดาวเด่น ก็อาจพลิกมาเป็นดาวดับได้นะ
…ขออย่าให้เป็นเช่นนั้นเลย
…อิ อิ อิ…